ዶክተር ገብረየሱስ፡ ሰላም ንምምፃእ ብወገን ክልትኤን ክልላት ዝርከቡ ልሂቃን ርክብ ክፈጥሩ ምግባር ኣገዳስን ቀዳምነት ክወሃቦ ዝግባእን ከም ዝኾነ ይኣምኑ። ንሶም ከም ዝብልዎ ፖለቲኛታት ተራኺቦም ብቕንዕና ክዘራረቡ፤ መንፈስ ውድድር ዘይኮነስ ናይ ምርድዳእ መንፈስ ክምዕብል ምግባር ከምኡ'ውን ኮንፈረንስ ሰላም ብምድላው ክመያየጡ ምግባር ኣገደስቲ እዮም። "ሓሳብ እቲ ፎረም ኣበጊሰ ኣብ ማሕበራዊ መራኸቢ ምስ ዘርጋሕክዎ ብወገን ክልቲኡ ህዝቢ ቅኑዕ ደገፎም ዝገለፁን ቀልጢፉ ክካየድ ዝፅውዑን ሓሳባት መፂኦም" ዝብሉ ዶክተር ገብረየሱስ፡ ንናይ ጎንፂ ሓይልታት ዝምክት፡ ካብ ፖለቲካ ነፃ ዝኾነ ናይ ሰላም ሓይሊ ንምውዳብ ከም ዝተበገሱ ተዛሪቦም። እቲ ፎረም ንመሪሕነት ክልቲአን ክልላዊ መንግስታት ብማዕረ ዕድል ዝህብ፡ ንህዝቢ'ውን ብዘሳተፈ መገዲ ምርድዳእ ንምፍጣር ክሰርሕ እዩ። "ቀንዲ መንቀሊ ጎንፂ ፅቡቕ ርክብ ዘይምህላዉ ኮይኑ፤ ኣብ ትግራይ ዘሎ ሓቂ ክልል ኣምሓራ ክፈልጦ ዘይምኽኣሉ፤ ኣብ ኣምሓራ ዘሎ ድማ ትግራይ ብንፁር ክርድኦ ዘይምኽኣሉ ስለዝኾነ ብግልፂ ተራኸቡ ንምባል'ዩ ዕላማ እዚ ኮንፈረንስ" ኢሎም። ሙሁራት ተወለድቲ ክልል ትግራይን ኣምሓራን ኣብ ዝተሳተፉሉ መድረኽ ዝተረኸበት ስማ ክግለፅ ዘይደለየት ዶክተር፡ ኣብ ሞንጎ ልሂቃን ክልቲአን ክልላት ዘሎ ወጥሪ እናወሰኸ ይኸይድ ብምህላዉ ናብ ኣካላዊ ጎንፂ ከይተኣተወ ከመይ ምህዳእ ይከኣል?
